
A modern dróntechnológiák által jelentett veszélyforrások technológiai és nemzetbiztonsági kérdései

Kulcsszavak: Terror támadás, modern dróntechnológia, nemzetbiztonsági kockázatok
A 21. század első két évtizedében végbemenő informatikai forradalom nem csak a számítógépes eszközök terén változtatta meg világunkat. Életünket bonyolult, komplex rendszerek veszik körbe, amelyek számos előnyük mellett egyre sebezhetővé teszik társadalmainkat.
A modern dróntechnológia a hagyományos repülőgépekkel, helikopterekkel végzett feladatokat olcsóvá és egyszerűvé tette. Rendkívül gyors, már-már exponenciális jellegű fejlődése nem csak a gazdaságra van hatással. Terrorszervezetek és szervezett bűnelkövetői körök is intenzíven alkalmazzák.
Ezek az újfajta, dróntechnológiához köthető veszélyek nem csak háborús tevékenységhez köthetők. Megjelennek a tömegrendezvények, kritikus infrastruktúrák nagy komplexitású ipari és közlekedési rendszerek biztonsági kihívásaként is. Ennek az új típusú veszélyforrásnak köszönhetően a titkosszolgálatok specifikus és preventív jellegű együttműködésére van szükség. Ennek az együttműködésnek le kell fednie a kettős felhasználású rendszerek kereskedelmét, felhasználását, valamint a dróntechnológiához köthető oktatási tevékenységet.



